和程泰之閣學春雪韻
作者：袁說友
朝代：宋

paragraphs: 妬臘三呈白，欺春六出花。
玉層渾欲墮，珠霰一何奢。
巧態穿庭樹，餘寒戀釣槎。
積難殊未密，散易已成賒。
有客門間卧，何人帳裏遮。
淺斟羞獨舉，低唱敢言譁。
故壓梅花信，猶先柳絮斜。
晚澌方歷亂，夜櫓正咿啞。
剩把新年雪，初烹改火茶。
剪裁歸妙造，比興屬詩家。
應有呵纖手，朝窗學畫鴉。